Þrír dagar eru í setningu Ólympíumóts fatlaðra, Ísland á sex keppendur á mótinu og þeir komu sér fyrir í Ólympíuþorpinu í dag eftir að hafa verið í æfingabúðum í Tama.
Már Gunnarsson, sundmaður, er einn íslensku keppendanna í Tókýó en hann segist hafa æft vel síðustu daga þrátt fyrir erfitt ferðalag til Japan.
Már keppir í fjórum greinum á leikunum í undanrásum 50 metra skriðsundsins í flokki S11 þann 27. ágúst. Hann verður svo aftur á ferðinni degi síðar í undanrásum 100 metra baksunds. Þann 30. ágúst keppir hann svo í undarásum 200 metra fjórsunds og þann 3. september er komið að 100 metra flugsundi.
Kvennalið Breiðabliks í knattspyrnu á í dag möguleika á að komast áfram í aðra umferð forkeppni Meistaradeildar Evrópu. Liðið sigraði KÍ Klaksvik frá Færeyjum á miðvikudag og mætir í dag lítháísku meisturunum Gintra í Litháen. Vinni Breiðablik leikinn fara þær áfram í aðra umferð. Þar þarf svo að vinna tvo leiki til þess að tryggja sér sæti í riðlakeppni Meistaradeildarinnar.
Óíklegt er að Alfreð Finnbogason geti tekið þátt í leikjum íslenska karlalandsliðsins í knattspyrnu í undankeppni HM í byrjun september. Markus Weinzierl, þjálfari Augsburg í Þýskalandi, þar sem Alfreð spilar, tjáði fjölmiðlum það í gær að Alfreð væri með sködduð liðbönd á ökkla en það eru meiðslu sem gætu tekið hann um 4-6 vikur að ná sér af. Ísland mætir Rúmeníu 2. september, Norður-Makedóníu 5. september og Þýskalandi 8. september. Allir leikirnir verða í beinni útsendingu á RÚV.